Tiny Mulder
Tiny Mulder (Beetstersweach, 2 april 1921 - Jellum, 4 novimber 2010) wie skriuwster, sjoernaliste en fersetsstrider.

Libben 
As bern wenne se lange tiid yn Assen, mar doe't se trettjin jier wie, ferhuze de famylje Mulder nei Drachten. Dêr learde Tiny Frysk praten, foar it lêzen en skriuwen folge sy in kursus. Se gyng yn Drachten nei de mulo en letter yn Ljouwert nei de hbs.

Doe’t se njoggentjin jier wie, briek de Twadde Wrâldoarloch út. Nei har eineksamen hie se graach de sjoernalistyk yn wollen, mar troch de tiidsomstannichheden slagge dat doe net. Se krige wurk op it gemeentehûs fan Smellingerlân en letter op it distribúsjekantoar, dêr't Pieter Wybenga har sjef waard. Yn 1942 frege dy har om mei te dwaan yn syn fersetsgroep. Dêr hoegde se net lang oer nei te tinken en as fersetsfrou holp se alliearde piloaten en socht se ûnderdûkadressen foar joadske minsken. Hja krige de Medal of Freedom ûnderskieding mei Silver Palm yn 1946 fan de Amerikaanske regearing. Fan Ingelân krige se de 'King's Medal for Courage in the Cause of Freedom'. Ek de âlden fan Tiny Mulder hawwe postúm de Yad Vashem ûnderskieding takend krigen yn 2010.

Krekt nei de oarloch kaam Tiny Mulder as sjoernaliste te wurkjen by it Friesch Dagblad. Dêr hat se fjirtich jier yn dieltiid wurke. Ek wie se foar guon regionale kranten korrespondint yn Ingelân en Skotlân, letter hat se dêrfoar ek noch reizge troch Amearika, Kanada en Denemark. Yn 1949 troude se mei kollega-sjoernalist Jildert Sudema (1923-1998) en tegearre krigen se twa bern. Tiny Mulder is yn 1985 opholden mei it sjoernalistike wurk.

Tiny Mulder skreau sawol gedichten en romans as krityken. Hja hat berneboeken skreaun en makke Fryske oersettings fan klassikers as Alice in Wonderland en Mijnheer Prikkebeen. As wurdearring foar har wurk hat se in protte literêre prizen wûn.

Tiny Mulder wie de frou fan wurden en dieden, fan fersen en polemyk, fan gefoel en ferstân, fan rjocht en ferset, fan moed en oerjaan. Har krewearjen foar it plak fan de frou yn in maatskippy dêr’t mannen it foar it sizzen hiene, har iver foar de diskusje oer rjocht en ûnrjocht, har moed om nije dingen te ûntdekken, har krêft foar de opbou fan it Friesch Dagblad. En yn it hege ryk fan taal en tinzen: yn it poëtyske en yn it lyriske. It oeuvre fan Tiny Mulder is ryk yn ferskaat.

De histoarikus Geart de Vries hat yn 2006 de biografy Foar alles is in tiid oer Tiny Mulder skreaun. Yn 2019 waard yn de Frijheidswyk yn Ljouwert it Tiny Mulderplantsoen nei har ferneamd.

Wurk

Berneboeken 
 1954 - It Boek foar de Fryske Bern (mei Jant Visser-Bakker)
 1957 - Juffer Kuorkebier
 1959 - In Kibich Span
 1975 - De Túnkabouter en Oare Fytmannen
 1976 - 25 Jaar Us Eigen Herntsje (2e printinge 1977)
 1981 - Rare Dokter Dingdong

Poëzij 
 1962 - Oranje Paraplu
 1965 - Viadukt
 1968 - Wite Swan – Swarte Swan
 1975 - Op Slach fan Tolven
 1983 - Oh in Stêd, Ah in Lân – In Syklus
 1986 - Tinkskrift – Samle Gedichten
 2001 - Bitterswiet – Samle Fersen

Romans 
 1981 - Tin Iis
 1987 - Gevaarlijk IJs (oersetting fan Tin iis)
 1991 - In Moaie Leeftyd

Ferhalebondel 
 1998 - De Bêste Fryske Ferhalen

Oersetting 
 1964 - Alice yn Wûnderlân (nei Lewis Carroll)

Ferskaat 
 1971 - Hwer Hast it Wei – Petearen mei Skriuwers

Biografy fan Tiny Mulder 
 2006: Geart de Vries, Foar Alles Is in Tiid

Prizen

Rely Jorritsmapriis
 1958 - foar ferhaal Nachttrein nei Chicago
 1961 - foar fers beam fan it biminnen
 1962 - foar fers brief encounter
 1963 - foar fers nettsjinsteande
 1965 - foar fers Reisboek
 1966 - foar fers Ars Brevis
 1967 - foar ferhaal Wykein by de Donetti's
 1968 - foar ferhaal Machtich as de miggen
 1969 - foar fers La mise en mots
 1970 - foar ferhaal Leaf dinkje

Gysbert Japicx-priis
Yn 1986 krige hja as beleaning foar har hiele oeuvre de Gysbert Japicx-priis.

Erkenning Nederlands Letterenfonds 
Yn 2010 krige hja fan it Nederlands Letterenfonds in wichtige erkenning foar har grutte ferskaat Fryske bydragen oan de literatuer yn Nederlân.

Frysk sjoernalist
Frysk berneboekeskriuwer
Frysk romanskriuwer
Frysk koarte-ferhaleskriuwer
Frysk dichter
Frysk publisist
Skriuwer yn it Frysk
Frysk oersetter
Oersetter nei it Frysk
Frysk fersetsstrider yn de Twadde Wrâldkriich
Nederlânsk sjoernalist
Nederlânsk berneboekeskriuwer
Nederlânsk romanskriuwer
Nederlânsk koarte-ferhaleskriuwer
Nederlânsk dichter
Nederlânsk publisist
Nederlânsk oersetter
Nederlânsk fersetsstrider yn de Twadde Wrâldkriich
Nederlânsk persoan fan Frysk komôf
Rjochtfeardige ûnder de Folken
Persoan berne yn Beetstersweach
Persoan stoarn yn Jellum
Persoan berne yn 1921
Persoan stoarn yn 2010